b"\n_START_ARTICLE_\nBall pla\n_START_PARAGRAPH_\nEl ball pla \xc3\xa9s una forma de ball de parelles, potser la m\xc3\xa9s t\xc3\xadpica del Principat de Catalunya, on fou molt estesa, sobretot durant el segle XIX, i on ha deixat testimoniatges des del segle XVII. Esp\xc3\xa8cie de baixa dansa, generalment de comp\xc3\xa0s ternari, que es caracteritza, tal com indica el nom, per un punteig suau, per un moviment dels peus lliscant a poca dist\xc3\xa0ncia de terra i per l'abs\xc3\xa8ncia de salts. _NEWLINE_A la primera part, o comen\xc3\xa7ament, les parelles fan una mena de passeig, marcant els passos al ritme de la tonada, mentre cada ballador sost\xc3\xa9, amb la m\xc3\xa0 dreta, l'esquerra de la balladora. A la segona part, o caiguda, ballador i balladora dansen l'un de cara a l'altre, s'acosten, s'allunyen, es canvien de lloc, amb m\xc3\xa9s moviment de bra\xc3\xa7os i cames. \xc3\x89s freq\xc3\xbcent en el ball pla el moviment anomenat r\xc3\xadstol, o giravolt de la balladora sobre si mateixa i sota el bra\xc3\xa7 que el ballador li enlaira per fer-li com un pont. Amb el crit i la realitzaci\xc3\xb3 del r\xc3\xadstol, s'incorpora una nova parella al ball ja comen\xc3\xa7at, sempre obert. Molt sovint el ball s'acaba amb una precipitaci\xc3\xb3 del ritme que invita a saltar."